古意四首  其二
作者：方一夔
朝代：宋

paragraphs: 陽聲鼓羣動，更變無停機。
至人奪造化，假合出範圍。
渭川起老龍，一龍不得隨。
化爲百尺竹，玉立青差差。
仙人去市門，三年願相依。
金丹遲不就，失路將安歸。
臨分投之杖，平地去如飛。
還家尚肉眼，棄擲不復持。
回首失蹤跡，飛騰息天池。
惟餘萬叢玉，年年長新枝。
猶疑風雨夜，回龍嘯空陂。